b'\n_START_ARTICLE_\nKauppalaki\n_START_PARAGRAPH_\nKauppalaki on laki, joka sis\xc3\xa4lt\xc3\xa4\xc3\xa4 oikeuss\xc3\xa4\xc3\xa4nn\xc3\xb6kset irtaimen omaisuuden kaupasta. Suomen nykyinen kauppalaki (355/1987) on s\xc3\xa4\xc3\xa4detty vuonna 1987, ja se astui voimaan vuoden 1988 alussa._NEWLINE_Ruotsissa s\xc3\xa4\xc3\xa4dettiin laki irtaimen omaisuuden kaupasta ja vaihdosta 1905. Vuonna 1906 s\xc3\xa4\xc3\xa4dettiin Tanskan kauppalaki ja vuonna 1907 Norjan kauppalaki. Islannin kauppalaki s\xc3\xa4\xc3\xa4dettiin 1911, mutta se korvattiin 1922 lailla, joka vastasi olennaisilta osiltaan Tanskan kauppalakia. Ruotsin uudistettu kauppalaki astui voimaan vuoden 1991 alussa.\n_START_SECTION_\nKauppalaki Suomessa\n_START_PARAGRAPH_\nKauppaoikeuden alaan kuuluvaa kauppalakia (lat. lex mercatoria) sovelletaan, ellei osapuolten tekem\xc3\xa4n sopimuksen, vallitsevan k\xc3\xa4yt\xc3\xa4nn\xc3\xb6n tai kauppatavan mukaisesti tule toimia toisin. Kauppalaki koskee etup\xc3\xa4\xc3\xa4ss\xc3\xa4 elinkeinonharjoittajien ja yritysten keskin\xc3\xa4isi\xc3\xa4 kauppoja, sill\xc3\xa4 elinkeinonharjoittajan ja kuluttajan v\xc3\xa4liseen kauppaan sovelletaan kuluttajansuojalakia (38/1978). Kuitenkin kahden yksityishenkil\xc3\xb6n v\xc3\xa4lisess\xc3\xa4 kaupassa kauppalakia sovelletaan, sill\xc3\xa4 kuluttajansuojalaki ei anna suojaa osapuolille silloin, kun molemmat ovat tasavertaisesti kuluttajan asemassa._NEWLINE_Ennen Suomen nykyisen kauppalain s\xc3\xa4\xc3\xa4t\xc3\xa4mist\xc3\xa4 sovellettiin vuoden 1734 lain kauppakaarta, jonka s\xc3\xa4\xc3\xa4nn\xc3\xb6kset olivat varsin niukkoja. Se sis\xc3\xa4lt\xc3\xa4\xc3\xa4 my\xc3\xb6s muita sopimustyyppej\xc3\xa4 koskevia s\xc3\xa4\xc3\xa4nn\xc3\xb6ksi\xc3\xa4, jotka osittain ovat voimassa edelleenkin. Muun muassa ostajan saantosuojasta er\xc3\xa4iss\xc3\xa4 tapauksissa on yh\xc3\xa4 voimassa kauppakaaren s\xc3\xa4\xc3\xa4nn\xc3\xb6kset._NEWLINE_Muita kaupank\xc3\xa4ynti\xc3\xa4 sivuavia lakeja ovat osamaksukauppalaki\xc2\xa0(91/1966) ja laki varallisuusoikeudellisista oikeustoimista\xc2\xa0(228/1929) sek\xc3\xa4 vain tiettyjen tavaralajien kauppaa koskevat laki taimitarhatuotteista\xc2\xa0(190/1960), rehulaki\xc2\xa0(376/1986), lannoitelaki\xc2\xa0(377/1986), laki siementavaran kaupasta\xc2\xa0(669/1975) ja laki viljakaupasta\xc2\xa0(580/1978). Oikeusk\xc3\xa4yt\xc3\xa4nt\xc3\xb6\xc3\xb6n vaikutti 1900-luvulla muiden Pohjoismaiden kauppalait, joita uudistettiin pohjoismaisena yhteisty\xc3\xb6n\xc3\xa4, jolloin luotiin Suomenkin kauppalain perusta._NEWLINE_Laki kansainv\xc3\xa4lisluonteiseen irtainten esineiden kauppaan sovellettavasta laista s\xc3\xa4\xc3\xa4dettiin 1964. Lailla saatettiin Suomessa voimaan Haagin konvention vuonna 1951 tekem\xc3\xa4 ehdotus sopimukseksi, joka tuli voimaan vasta 1964. Yhdistyneiden kansakuntien yleissopimus kansainv\xc3\xa4list\xc3\xa4 tavaran kauppaa koskevista sopimuksista hyv\xc3\xa4ksyttiin Wieniss\xc3\xa4 1980. Se koskee kansainv\xc3\xa4listen tavarakauppasopimusten solmimista, sopijapuolten velvollisuuksia ja velvollisuuksien rikkomisesta johtuvia seurauksia.'